**Za Skupštinu akcionara**

**Predmet:** Obrazloženje razloga za izmjenu i dopunu Statuta Društva

Razlog za izmjenu i dopunu važećeg Statuta navedenom odredbom, sadržan je u potrebi obezbjeđivanja ravnomjernog obima nadležnosti između organa Društva, a u cilju što potpunije zaštite njegovih interesa, te obezbjeđivanja srazmjerne podjele odgovornosti za donošenje važnih poslovnih odluka, kakva je odluka o stupanju u dugoročne pravne poslove velike vrijednosti.

Naime, odredbom člana 122 stav 1 tačka 10 Statuta Društva, propisano je da izvršni direktor, između ostalog, zaključuje ugovore i druge pravne poslove, u skladu sa svojim ovlašćenjima. Međutim, Statut nije propisao kriterijume, niti je ograničio nadležnost izvršnog direktora kad je riječ o zaključenju ugovora i drugih poslova, u pogledu vrijednosti takvih ugovora, dok je sa druge strane, odredbom člana 122 stav 1 tačka 11 Statuta ograničena nadležnost izvršnog direktora kada je u pitanju donošenje odluke o kreditnom zaduženju Društva, do iznosa od 500.000,00 €.

Takođe je odredbom člana 100 stav 1 tačka 32 Statuta propisano da Odbor direktora odobrava zaključenje sudskih i vansudskih poravnanja i odlučuje o alternativnom rješavanju sporova, ukoliko vrijednost predmeta spora prelazi iznos od 20.000,00 €.

Isto tako, Statutom su propisana ograničenja i kad su u pitanju ovlašćenja Odbora direktora, pa je tako odredbom člana 100 stav 1 tačka 27 propisano da Odbor direktora donosi odluke o prodaji i/ili opterećenju pokretne i/ili nepokretne imovine Društva (kupovini, prodaji, zakupu, zamjeni, sticanju ili na drugi način raspolaganju) čija je vrijednost manja od 20% knjigovodstvene vrijednosti imovine Društva. Sličnu odbredbu sadrži i člana 56 stav 1 tačka 7 Statuta.

Smisao naprijed citiranih odredaba je zaštita od eventualnog neracinalnog raspolaganja imovinom Društva veće vrijednosti i stavljanje takvog raspolaganja pod kontrolu kolektivnog organa upravljanja, kako bi se, na najmanju mjeru, svela mogućnost zloupotrebe, kao i prenošenje odgovornosti za efekte tako važnih odluka na najviše rukovodstvo u akcionarskom društvu.

 Analogno navedenom, smatramo da je opravdano da i dugoročni pravni poslovi vrijednosti preko 1 milion eura budu tretirani na isti način, te da u slučaju kumulativnog ispunjenja oba uslova (vrijednost i period trajanja) isti moraju biti odobreni od strane Odbora direktora, kao organa koji je u krajnjem odgovoran za ispunjenje poslovnih ciljeva Društva, te pravilno determinisanje poslovne strategije Društva. Sa druge strane, kako se, s obzirom na vrijednost i period važenja ovih ugovora, ne radi o pravnim poslovima koji bi se mogli podvesti pod tekuće poslovanje Društva, to je neopravdano da odgovornost za odluke o stupanju u takve poslovne aranžmane stoji na izvršnom direktoru Društva, koji je u krajnjem zadužen za implementaciju odluka Odbora direktora.

Prilikom određivanja vrijednosne granice pravnog posla, posebno se vodilo računa o činjenici da članovi Odbora direktora svoju funkciju ne obavljaju profesionalno, te da nije cjelishodno Odboru direktor nametati obavezu da se bave operativnim dijelom poslovanja, a sa druge stane, da Društvo ne bude dovedeno u situaciju da se zbog čekanja na donošenje odluke od strane Odbora, ugrozi tekuće poslovanje Društva.Iz tog razloga je i predloženo da Odbor direktora odobrava zaključenje strateški važnih poslovnih aranžmana po Društvo, u šta svakako spadaju višegodišnji ugovori veće vrijednosti-preko 1.000.000 €, koji nesumnjivo proizvode značajne efekate po poslovanje Društva. Međutim, kako u praksi broj ovakvih komercijalnih ugovora nije veliki, to predložena statutarna nadležnost neće značajno opteretiti rad Odbora direktora, sa jedne strane, a istovremeno neće ugroziti efikasnost i pravovremenost donošenja odluka.

Zbog svega navedenog, smatramo da će se usvajanjem predložene dopune Statuta značajno unaprijediti korporativno upravljanje u Društvu, a što će, u krajnjem za posljedicu imati kvalitetniju i sveobuhvatniju zaštitu ukupnih interesa Društva.

**“13. Jul-Plantaže” AD**

 **Odbor direktora**